སྤྲུལ་སྐུ་མཆོག་སྐུ་ན་ཕྲ་བའི་བསྒང་ལས་རང་དགོན་པའི་ལོ་རྒྱུས་ཚུ་གསུངས་ཡོདཔ་མ་ཚད་ཆོས་དང་དབང་གནང་བ་ལ་སོགས་པ་བླ་མའི་མཛད་བྱ་སྣ་ཚོགས་སྟོན།བླ་མ་ནམ་མཁའི་སྙིང་པོ་སྐུ་གོང་མའི་ཞབས་ས་ལས་གསོལ་འདེབས་ལེའུ་བདུན་མའི་དབང་ལུང་ཆ་ཚང་དང་དགེ་བསྙེན་གྱི་སྡོམ་པ་བཞེས་ནུག།དགུང་ལོ་བདུན་ཙམ་ལས་ཀྲོང་གསར་གྲྭ་ཚང་ནང་འཛུལ་ཞུགས་གནང་སྟེ་བླམ་གནས་བརྟན་ཚེ་དབང་རྒྱལ་མཚན་གྱིས་གཙོས་པའི་སློབ་དཔོན་དམ་པ་ཚུ་བསྟེན་ཏེ་འབྲི་ཀློག་སྦྱང་བརྩོན་གནང་པའི་སྐབས་བརྡ་བསྟན་པ་ཙམ་གྱིས་ཐོགས་མེད་དུ་མཁྱེན།གསང་སྔགས་ཕྱི་ནང་གི་ཆོ་ག་ཕྱག་ལེན་དང་གར་ཐིག་དབྱངས་གསུམ་ཚུ་མཐར་ཕྱིན་སྦེ་སྦྱང་བརྩོན་གནང་།དེ་ལས་རྫོགས་ཆེན་གྱི་རྣལ་འབྱོར་སྤོ་ལོ་མཁན་རིན་པོ་ཆེ་གིས་དགེ་འདུན་ཚོགས་པའི་སྦུག་ལས་སྤྲུལ་སྐུ་ཨིན་པའི་ངོས་འཛིན་གནང་བ་མ་ཚད་སྐྱབས་རྗེ་བདུད་འཇོམས་རིན་པོ་ཆེ་འཇིགས་བྲལ་ཡེ་ཤེས་རྡོ་རྗེ་དང་རྒྱལ་བ་ཀརྨ་པ་སྐུ་ཕྲེང་༡༦པ་རང་བྱུང་རིག་པའི་རྡོ་རྗེ་ཚུ་གིས་སྒང་སྟེང་སྤྲུལ་སྐུ་འཁྲུལ་མེད་ཨིན་པའི་ངོས་འཛིན་ལེགས་པར་གྲུབ།དེ་ལས་རྟ་མགོ་ནང་པའི་བཤད་གྲྭའི་ནང་འཛུལ་ཞུགས་གནང་སྟེ་མཁས་ཤིང་གྲུབ་པའི་དབང་ཕྱུག་རྗེ་མཁན་ཁྲི་རབས་༦༨པ་བསྟན་འཛིན་དོན་གྲུབ་དང་རྗེ་མཁན་ཁྲི་རབས་༦༩པ་དགེ་འདུན་རིན་ཆེན་ཚུ་ལས་ཐུན་མོང་རིག་གནས་སྤྱི་དང་ཐུན་མིན་རྡོ་རྗེ་ཐེག་པའི་ཟབ་དོན་ཕྱག་ཆེན་ཆོས་དྲུག་གི་མན་ངག་ཚུ་གསར་མའི་སྙན་བརྒྱུད་ཀྱི་ཉམས་ལེན་དང་འབྲེལ་བའི་ཆོས་བཀའ་སྤྱི་དང་ཉེ་ལམ་རྫོགས་པ་ཆེན་པོའི་ཟབ་གནད་ཀྱི་རིགས་ཚུ་ཡང་སྒྲོ་འདོགས་ཆོད་པར་ཐོས་བསམ་མཛད།དེ་ལས་སྤྲུལ་སྐུ་མཆོག་དགུང་ལོ་་་་་་་་་་་་་་བཞེསཔ་ད་སྤྱི་ཚེས་་་་་་་་་་་་་་་་་་་་་་་་ལུ་གདན་ས་སྒང་སྟེང་གསང་སྔགས་ཆོས་གླིང་གི་གཙུག་ལག་ཁང་ལུ་གདན་འདྲེན་ཞུས་ཏེ་མངའ་གསོལ་རྒྱས་པར་མཛད་པའི་ཤུལ་ལུ་སྐྱབས་རྗེ་བདུད་འཇོམས་རིན་པོ་ཆེ་གིས་སྤྲུལ་སྐུ་མཆོག་ལུ་བླ་རྫོགས་ཐུགས་གསུམ་གྱིས་གཙོས་པའི་པད་གླིང་ཆོས་འཁོར་ཡོངས་རྫོགས་ཀྱི་དབང་ལུང་མན་ངག་ཚུ་གནང་བ་མ་ཚད་བདུད་འཇོམས་གོང་འོག་གི་གཏེར་ཁ་གསར་རྙིང་ཡོངས་རྫོགས་ཀྱི་དབང་ལུ་ཚུ་གནང་པའི་ཁར་སྤྲུལ་སྐུ་མཆོག་སྐུ་ཚེ་ཞབས་པད་བརྟན་ནིའི་ཞབས་བརྟན་གསོལ་འདེབས་ཅིག་ཡང་བརྩམས་གནང་ནུག།གཞན་ཡང་སྐྱབས་རྗེ་བྱ་བྲལ་རིན་པོ་ཆེ་དང་།སྐྱབས་རྗེ་བདུད་འཇོམས་རིན་པོ་ཆེ།སྐྱབས་རྗེ་རྗེ་མཁན་བསྟན་འཛིན་དོན་གྲུབ།སྐྱབས་རྗེ་མཁྱེན་བརྩེ་རིན་པོ་ཆེ།སྐྱབས་རྗེ་རྡོ་གྲུབ་རིན་པོ་ཆེ།སྤོ་ལོ་མཁན་རིན་པོ་ཆེ།མཁན་ཆེན་མཁས་གྲུབ།མཁན་ཆེན་ནོར་གཡང་།མཁན་ཆེན་ཟླ་ཟེར།སྨྱོ་ཤུལ་མཁན་འཇམ་དབྱངས་རྡོ་རྗེ།དབྱངས་སློབ་ཤཱཀྱ་རྡོ་རྗེ་ཚུ་མཁས་ཤིང་གྲུབ་པའི་དབང་ཕྱུག་ཚུ་ལས་རིན་ཆེན་གཏེར་མཛོད་དང་།གདམས་ངག་མཛོད།སྙིང་ཐིག་ཡ་བཞི།ངལ་གསོ་སྐོར་གསུམ།རྒྱུད་རྒྱལ་གསང་བ་སྙིང་པོ་ལ་སོགས་པའི་བཀའ་མ་དང་གཏེར་མ་ཡོངས་རྫོགས་བཞེས་ནུག།དེ་ལས་རྒྱ་གར་སྔ་འགྱུར་སྙིང་མའི་མཐོ་སློབ་ཆེན་མོའི་ནང་འཛུལ་ཞུགས་གནང་སྟེ་དགེ་བའི་བཤེས་གཉེན་མང་རབས་ཅིག་བསྟེན་ཏེ་་སྔན་ངག་དང་།དབུ་མ།ཕར་ཕྱིན།ཚད་མ་ལ་སོགས་པ་ཐུན་མོང་དང་ཐུན་མིན་གྱི་གཞུང་ལུགས་ཀུན་ལུ་འཆད་རྩོད་རྩོམ་གསུམ་གྱི་སྒྲོ་འདོགས་ཆོད་པར་མཛད་ནུག།